Esegiël / Ezekiel 45 : Bybel - Afrikaans Bible - Die Ou Testament
En as julle die land as erflike besitting verdeel, moet julle ‘n offergawe aan die HERE afgee, ‘n heilige plek uit die land; aangaande die lengte: vyf en twintig duisend el die lengte, en die breedte: twintig duisend; dit moet in sy hele omvang rondom heilig wees.
2 Hiervan moet vir die heiligdom wees vyf honderd by vyf honderd el, ‘n vierkant rondom; en dit moet ‘n oop veld hê van vyftig el rondom.
3 En van dié stuk wat afgemeet is, moet jy meet ‘n lengte van vyf en twintig duisend el, en ‘n breedte van tien duisend; en daarin moet die heiligdom, die Allerheiligste, lê.
4 Dit moet die heilige plek wees uit die land; dit moet wees vir die priesters wat die heiligdom bedien, wat nader kom om die HERE te dien; en dit moet vir hulle dien as ruimte vir huise en ‘n heiligdom vir die heiligdom.
5 En vyf en twintig duisend el in lengte en tien duisend in breedte moet die stuk vir die Leviete, die dienaars van die huis, wees—’n besitting vir hulle, as stede om in te woon.
6 En as besitting van die stad moet julle gee ‘n breedte van vyf duisend en ‘n lengte van vyf en twintig duisend el langs die heilige offergawe; vir die hele huis van Israel moet dit wees.
7 En vir die vors: aan weerskante van die heilige offergawe en van die stadsbesitting, langs die heilige offergawe en langs die stadsbesitting, aan die westekant na die weste en aan die oostekant na die ooste; en die lengte moet wees ooreenkomstig een van die stamgedeeltes, van die westelike grens na die oostelike grens.
8 Aangaande die grond, dit sal aan hom behoort as besitting in Israel, en my vorste sal my volk nie meer verdruk nie, maar aan die huis van Israel die land oorlaat volgens hulle stamme.
9 So sê die Here HERE: Dit is nou genoeg, o vorste van Israel! Verwyder geweld en verdrukking, en doen reg en geregtigheid; hou op om my volk uit hulle besittings te verdring, spreek die Here HERE.
10 Julle moet ‘n regte weegskaal hê en ‘n regte efa en ‘n regte bat.
11 ‘n Efa en ‘n bat moet ‘n vaste maat hê, sodat ‘n bat die tiende van ‘n homer bevat; ook ‘n efa die tiende van ‘n homer; die reëling daarvan moet wees volgens die homer.
12 En die sikkel moet twintig gera wees; twintig sikkels, vyf en twintig sikkels, vyftien sikkels moet vir julle ‘n mine wees.
13 Dit is die offergawe wat julle moet afgee: die sesde van ‘n efa van ‘n homer koring; ook die sesde van ‘n efa van ‘n homer gars.
14 En die bestemde deel van olie, van ‘n bat olie: die tiende van ‘n bat uit ‘n kor, dit is tien bat, ‘n homer; want tien bat is ‘n homer.
15 Verder van die kleinvee: een stuk uit twee honderd, uit die waterryke weiveld van Israel—as spysoffers en brandoffers en dankoffers om versoening vir hulle te doen, spreek die Here HERE.
18 So sê die Here HERE: In die eerste maand, op die eerste van die maand, moet jy ‘n jong bul sonder gebrek neem en die heiligdom ontsondig.
23 En die sewe dae van die fees moet hy daagliks as brandoffer aan die HERE gereedmaak sewe bulle en sewe ramme sonder gebrek, gedurende die sewe dae, en daagliks ‘n bokram as sondoffer.
25 In die sewende maand, op die vyftiende dag van die maand, moet hy op die fees dieselfde offers gereedmaak gedurende die sewe dae: dieselfde sondoffer, dieselfde brandoffer en dieselfde spysoffer en dieselfde olie.